text: Villa i landsby var narkocentral
  11 januar 2012 kl. 15.46
  Et lejet hus på Silkevænget i den lille by Ågård ved Egtved har fungeret som narkocentral. Efter et års fængsling er retssagen mod den 43-årige hovedmand og tre andre begyndt.
  Den 43-årige er hovedmand bag indsmugling og salg af 125 kg hash og tre kg kokain, mener politiet. Foruden den påstående hovedmand er to mænd og en kvinde anholdt i sagen. De fire blev anholdt den 4. januar sidste år og har siddet fængslet siden. 
  De fire tiltalte er den 43-årige mand, der stammer fra Kolding. Han boede på Silkevænget 1, hvor stofferne blev modtaget. De øvrige er en 50-årig dansker med adresse i Tyskland, en 40-årig kvinde, der var kæreste med den 43-årige mand og en 24-årig mand fra Horsens, der er tiltalt i den del af sagen, der omfatter kokainen, noterer Vejle Amts Folkeblad.
  
  Anholdt med kokain
  De tre mænd blev anholdt ved Jet-tanken på Silkeborgvej i Horsens. Her havde den 43-årige og den 50-årige 190 gram kokain med i den 43-åriges bil, mens den 24-årige mand fra Horsens ankom med 50.000 kroner i kontanter.
  Begge dele blev beslaglagt af politiet. Kort efter blev den 40-årige kvinde anholdt i huset i Ågård.
  Ingen af de tiltalte ville afgive forklaring i retten, da sagen blev indledt.
  